བོད་ཀྱི་སྲོལ་རྒྱུན་གསོ་བ་རིག་པའི་དམིགས་བསལ་གྱི་ཁྱད་ཆོས་ནི་འབྱུང་བ་བཞི་ཡིན་ཅིང་གསང་ཅན་མེས་པོ་བློ་གྲོས་ཅན་རྣམས་ཀྱི་ཐོག་མར་འགྲོ་བ་མིའི་རིགས་ཀྱི་འཚོ་གནས་བྱེད་ཡུལ་གྱི་རང་བྱུང་ཁམས་ཀྱི་ས་གཤིས་དང་གནས་འབབ་ལ་དཔྱིས་སུ་ཕྱིན་པའི་ཤེས་རྟོགས་གནང་ཐོག་རིམ་བཞིན་རང་སོ་སོའི་ཡུལ་ལུང་གྱི་ཁྱད་ཆོས་ལ་གཞིགས་ནས་དཔལ་འབྱོར་དང་རིག་གནས་སོགས་ཀྱི་སྒོ་དུ་མ་ནས་བསྐྲུན་པ་ཞིག་ཡིན།དེ་ཡང་རགས་པའི་དབང་དུ་བྱས་ན་ཕྱི་སྣོད་ཀྱི་འཇིག་རྟེན་གྱི་དུས་བཞི་ཁམས་ལྔའི་འབྱུང་བའི་འཕོ་འགྱུར་ལ་གཞིགས་ནས་ནང་བཅུད་ཀྱི་སེམས་ཅན་གྱི་འབྱུང་བའི་འཕེལ་ཟད་འཁྲུགས་གསུམ་ཤེས་ཐུབ་པ་ཡིན་ཏེ།ཕྱི་རྒྱུད་རྩ་མདོ་ལས།དུས་བཞི་ཁམས་ལྔའི་འབྱུང་བ་བརྩི་བ་ནི།དང་པོ་དུས་དོན་ཁམས་དང་རྩ་རུ་སྦྱར།།ཞེས་གསུངས་པ་ལྟར་རོ།འབྱུང་བ་འཁྲུགས་ནས་ནད་སྐྱེད་ཚུལ་སྐབས་ཀྱི་ནད་ཞེས་པ་ནི་ལུང་ཅན་རྣམས་ཀྱི་རྒྱུད་ལ་ཟུག་རྔུ་སྟེར་བར་བྱེད་པ་སྟེ།འབྱུང་བཞི་འཁྲུགས་པའི་འབྲས་བུ་ཞིག་ལ་ཟེར།སྤྱིར་མིའི་ལུས་ཁམས་འདི་ལ་རང་བཞིན་ལྷན་སྐྱེས་སུ་གནས་པའི་ངོ་བོ་འབྱུང་བ་བཞི་པོ་དེ་དག་རྣམ་པ་རླུང་མཁྲིས་བད་ཀན་གྱི་ཚུལ་དུ་གནས་ཏེ།རྣམ་པར་མ་གྱུར་པ་རང་བཞིན་ཐ་མལ་དུ་གནས་པ་དེ་ནི་ལུས་ཀྱི་ཟུངས་དང་ནད་ཀྱི་རྒྱུར་བྱེད་ལ།གལ་ཏེ་རྣམ་པར་གྱུར་ནས་ལུས་ཀྱི་ལྡང་ཚད་ཆ་མ་སྙོམས་པར་འཕེལ་ཟད་འཁྲུགས་པ་གང་ཡང་རུང་བ་ཞིག་ཏུ་གྱུར་ན།རླུང་མཁྲིས་བད་ཀན་གསུམ་པོ་དེ་དག་ནད་ཀྱི་ངོ་བོ་སྟེ།ལུས་དང་སྲོག་ལ་གནོད་ཅིང་གདུང་བ་བསྐྱེད་པར་བྱེད་དོ།ཟབ་དོན་ཐིག་ལེ་བསྟན་པའི་ལེའུ་ལས།ཆུ་མེ་རླུང་གསུམ་ནད་ཡིན་ཏེ།ཞེས་དང་།བཤད་རྒྱུད་འཕེལ་འགྲིབ་ནད་ཀྱི་ལེའུ་ལས་ཀྱང་།འོན་ཀྱང་ཉེས་པ་གསུམ་ལས་ནད་མི་འདའ།།གནོད་བྱ་བཅུ་ལས་ནད་ཀྱི་གནས་མི་འདའ་ཞེས་དང་།རྗེ་བཙུན་གཡུ་ཐོག་ཡོན་ཏན་མགོན་པོས།ནང་དུག་གསུམ་རྣམ་རྟོག་སེམས་ཀྱི་ནང་།ཕྱི་རླུང་མཁྲིས་བད་ཀན་ལུས་ཀྱི་ནད།ཐབས་མཁས་པ་ཐུགས་རྗེའི་སྨན་གྱིས་གསོས།ཞེས་དང་།སྨན་དཔྱད་ཟླ་བའི་རྒྱལ་པོ་ལས།དེ་ལྟར་ས་ཆུ་མེ་རླུང་གིས།།འབྱུང་བ་བཞི་དང་ནད་མཁྲིས་རླུང་།བད་ཀན་དེ་ལྟར་འདུས་ནད་བཞི།ཞེས་དང་།བྱང་པ་རྣམ་རྒྱལ་གྲགས་བཟང་གིས།མི་ལུས་ལ་ལྷན་སྐྱེས་སུ་གནས་པའི་འབྱུང་བའི་ཆ་རྣམས་འཕེལ་ཟད་འཁྲུགས་གསུམ་དུ་མ་གྱུར་པ་རང་བཞིན་སྙོམས་པོར་གནས་ན་ནད་མེད་པ་དང་དེ་ལས་ལྡོག་ན་ནད་ཅན་དུ་འགྱུར་རོ།ཞེས་དང་།རྗེ་བཙུན་གཡུ་ཐོག་ཡོན་ཏན་མགོན་པོས།ནད་འབྱུང་བའི་རྒྱུ་གཙོ་བོ་ནི་ལུས་ལ་གནས་པའི་འབྱུང་བའི་ཁམས་རྣམས་འཁྲུགས་པའོ།དེར་བརྟེན་ནང་གི་དུག་གསུམ་ཀྱང་འཁྲུགས་ནས་ནད་འབྱུང་ངོ་།ཞེས་གསུང་སོ།།